Erling Bonnesen (V), 2025-11-27:
Tak for det.
Drikkevandet er vigtigt for os alle sammen, og vi vil også alle sammen passe godt på vores drikkevand.
Det vil vi også i Venstre.
Rent vand i hanen er en særlig dansk kvalitet.
Det er vi glade for, og det er vi stolte over.
Det er vigtigt, at vi har rent vand i hanen, og vi kan rolig sige, at danskerne trygt kan drikke det danske drikkevand direkte fra hanen.
Det synes jeg er værd at få markeret og få slået fast.
Så er der en række udfordringer, og det skal jeg komme tilbage til.
Vi skal naturligvis også i fremtiden kunne tappe drikkevandet direkte fra hanen, for det er unikt, at vores drikkevand kommer direkte fra grundvandet, og ovenikøbet smager det faktisk også godt.
Derfor er jeg også glad for, at vi i denne regering har fremsat en række initiativer, der medvirker til at passe på vores fælles drikkevand.
Så der er fokus på vores drikkevand, herunder på, at det fortsat skal komme direkte fra hanen, med, som ministeren har været inde på tidligere, en fortsættelse og en forøgelse af Drikkevandsfonden til og med 2027 og med PFAS-handlingsplanen.
Samtidig fortsætter vi arbejdet med BNBO, som forventes færdiggjort inden så længe.
Jeg er glad for, at der undervejs har været en frivillighedsperiode, og de fleste landmænd – langt de fleste – vil faktisk gerne lave nogle aftaler, blot det bliver fornuftige aftaler på et fornuftigt grundlag.
Nu skal vi prøve at komme i mål med det sidste på det område.
Ligeledes er der også gang i undersøgelserne af grundvandsparkerne, som ministeren også var inde på, så det kan indgå i planlægningen af beskyttelsen af drikkevandet fremover.
Så er der også udfordringer, og derfor er det jo ganske udmærket, at vi også ved den her lejlighed har en debat i salen om det.
De problemer, vi ser i dag med pesticidrester i aktive drikkevandsboringer, skyldes i høj grad – det ved vi jo alle sammen – det, vi under et kalder fortidens synder.
En lang række af de, skal vi kalde dem gamle dårlige sprøjtemidler, har vi forbudt, men desværre tager det nogle år, inden de forsvinder helt.
Det ved vi.
Noget af det, der blev brugt tilbage i tiden, var nogle skrappe sager, og de kan stadig måles, og efterhånden som måleudstyret bliver mere og mere fintunet, kan der jo også måles mere og mere.
En række af de her gamle dårlige midler, som man så kan vælge at omtale dem som, bliver ikke brugt længere, men mange af dem ligger stadig væk som rester i nogle af jordlagene.
Heldigvis har vi, som jeg har været inde på tidligere, et solidt kontrolsystem for vores drikkevand her i Danmark, så man kan trygt drikke det drikkevand, som kommer ud af hanen.
Derudover må vi afvente svar fra Miljøstyrelsen, når de er færdige med at udpege de områder, som går under betegnelsen grundvandsdannende områder, sådan at vi ved, hvilke rapporter vi har, og hvilket grundlag vi har at stå på i forhold til de fortsatte drøftelser og forhandlinger på det område.
Så har der været en debat omkring de regulatoriske ting – det kan man jo omtale som værktøjskassen – og det er også fint at få arbejdet med det samtidig med.
Så på den baggrund vil jeg sige, at vi støtter det forslag til vedtagelse, som Socialdemokratiets ordfører har læst op.
Jeg ser frem til debatten.